Title: Osmišljavanje tečaja
Course: Izrada online tečaja pomoću Moodle-a 2 > Section: Osmišljavanje tečaja

Ovo je drugo poglavlje

Sadržaj i aktivnosti drugog poglavlja

Sadržaj i aktivnosti druge cjeline
Nakon što ste se upoznali sa sučeljem Loomena te uspješno ispunili i poslali zahtjev za otvaranjem vlastitog tečaja, u ovom ćete se poglavlju upoznati s procesom osmišljavanja i izrade silabusa (nastavnog plana) online tečaja koji u cjelokupnom procesu njegove izrade predstavlja izuzetno važan korak.

No prije nego krenete osmišljavati vaš online tečaj upoznat ćete se s primjerima tri online tečaja različitih sadržaja i autora. Imat ćete pristup pojedinim resursima tečaja na osnovu kojih ćete moći usporediti strukturu tečaja, način provođenja tečaja, ciljeve tečaja, grupe polaznika i dr.

 | Ciljevi druge cjeline

Nakon ove cjeline moći ćete:

- analizirati primjere online tečajeva prema elementima silabusa
- osmisliti i i izraditi silabus (nastavni plan) svog online tečaja.

Aktivnosti druge cjeline

- Pročitajte sadržaj druge cjeline.
- Napravite Zadatak 2.

Osmišljavanje tečaja

Osmišljavanje tečaja
Već smo napomenuli da je osmišljavanje tečaja izrazito važan dio procesa izrade online tečaja jer se u toj fazi definiraju elementi po kojima će autor izrađivati tečaj. Bez dobrog temelja teško ćemo izgraditi stabilnu kuću.

U nastavku lekcije upoznat ćete se s jednim od modela instrukcijskog dizajna koji zapravo predstavlja sistematičan pristup razvoju nastavnih materijala i nastave koji osigurava ostvarenje specifičnih ciljeva učenja.

ADDIE model instrukcijskog dizajna po kojem ćete graditi tečaj odvija se kroz nekoliko faza, a započinje s analizom potreba. U toj fazi potrebno je dati odgovor na neka ključna pitanja kako biste znali u kojem smjeru krenuti s izradom tečaja.

Neophodno je utvrditi, a pri tome trebate biti vrlo konkretni:

- Koja znanja i vještine želite da polaznici steknu po završetku tečaja? (na nivou tečaja, ove ishode učenja ćete detaljnije razraditi u fazi dizajna)
- Tko su ciljani polaznici tečaja? Koje su njihove osobine? Koja su njihova predznanja?
- Na koji način će se tečaj odvijati (u učionici, online ili kombinirano)?
- Na koji način će se tečaj uklopiti u nastavu?
- Koji su vremenski okviri za izradu tečaja?

U fazi dizajna trebate odgovoriti na ova pitanja: Koji su konkretni ishodi učenja? Koji sadržaj ćete obraditi u tečaju? Koje tehnologije koristiti u tečaju? Kako napraviti strukturu nastavnih lekcija, poglavlja? Koji pedagoški pristup i obrazovnu metodu ćete slijediti u tečaju? Kako organizirati provjeru znanja, na koji način i koje nastavne aktivnosti uključiti u tečaj, u kojem trenutku ih postaviti?

Nakon što sa sigurnošću odgovorite na ova pitanja, možete započeti s izradom plana, odnosno silabusa prema kojemu ćete izraditi vaš tečaj.

Nakon što osmislite silabus prema kojem će se tečaj odvijati, možete započeti s razvojem i izradom nastavnih materijala u skladu s planom te njihovim ugrađivanjem u alat za udaljeno učenje.

Već je prilikom planiranja tečaja potrebno voditi računa o principima univerzalnog dizajna. Pri tome treba imati na umu da među korisnicima možete u nekom trenutku imati osobu kojoj će npr. biti potreban transkript audio snimke koja se nalazi među pripremljenim materijalima za vaš tečaj. Možete recimo imati polaznika koji je slijepa osoba i njegov čitač ekrana ne može interpretirati grafiku (slike, fotografije, crteži i sl.) ukoliko niste osigurali tekstualne opise za takve sadržaje u tečaju. Također, osobe koje preferiraju tekst, lakše će učiti ako im je uz audio snimku dostupan i transkript.

Više o smjernicama za izradu pristupačnog tečaja u skladu s principima univerzalnog dizajna pogledajte u lekciji Smjernice za izradu pristupačnog tečaja.

Kao tehnološku platformu u ovom tečaju za učenje na daljinu odabrali smo Moodle, vodeći se pri odluci činjenicama da je to stabilan alat koji je besplatan, jednostavan za korištenje, kako s administrativnog, tako i s korisničkog sučelja, te da je korištenjem raspoloživih alata omogućena realizacija zamišljenog plana.

Iako evaluacija predstavlja posljednju fazu u osmišljavanju tečaja, ona se može odvijati u svakoj od ranije navedenih faza te ovisno o rezultatima evaluacije, utječe na izmjene u odnosu na originalni plan s ciljem poboljšanja zamišljenog online tečaja.

Evaluaciju treba osmisliti i na kraju cijelog tečaja, u smislu testiranja znanja polaznika i/ili anketnog upitnika za polaznike kako bi se provjerila učinkovitost online tečaja, odnosno jesu li ostvareni na početku postavljeni nastavni ciljevi.

Analiza primjera tečajeva

Analiza primjera tečajeva
Prije no što se upustite u uzbudljivu avanturu osmišljavanja vlastitog online tečaja, pogledajte primjere tri različita online tečaja koji slijede u nastavku. Možda vam baš neki od njih budu inspiracija za izradu vlastitog tečaja.

Primjer 1: Tečaj "Logo - online učenje programiranja" | Primjer 2: Tečaj "Osnove računalne sigurnosti na Internetu" | Primjer 3: Kolegij "Digitalno gospodarstvo"

 | Aktivnost-promišljanje:
Proučite navedene primjere online tečajeva.

Razmislite o grupama korisnika kojima su tečajevi namijenjeni.
Koja su potrebna predznanja?
Koji nastavni sadržaji su uključeni u tečajeve?
Jesu li navedeni ciljevi i postignuća?
Koje strategije učenja se primjenjuju?
Usporedite načine izvođenja tečajeva.
Je li definiran vremenski plan?
Kako se evaluira znanje polaznika i sam tečaj?

Procijenite jesu li svi ovi elementi usklađeni međusobno. Mislite li da bi neke od elemenata trebalo promijeniti kako bi tečaj bio uspješniji?

Silabus tečaja

Silabus tečaja
Pored popisa tema koje će u pojedinom tečaju biti obrađene, silabus sadrži i druge specifične informacije o tečaju koje autoru pomažu pri planiranju i realizaciji ciljeva koje želi ostvariti u tečaju. Silabus također služi kao sredstvo komuniciranja s polaznicima - na temelju silabusa polaznici se mogu odlučiti za pohađanje tečaja, a kada se odluče za tečaj (u nekim slučajevima će tečaj biti obavezan), silabus im može pomoći da se što bolje pripreme za pohađanje tečaja. Stoga je važno da silabus bude jasno i precizno napisan.

Termin silabus se češće koristi u engleskom govornom području, a mi smo ga u ovom tečaju izabrali kako bi jednoznačno bio povezan s online tečajem, bez mogućnosti miješanja sa srodnim terminima kao što su nastavni plan i program, kurikulum i slično.

Sadržaj silabusa može se razlikovati od tečaja do tečaja, a bilo bi poželjno da sadrži ove elemente:

1. Ciljana skupina polaznika
2. Potrebna predznanja
3. Nastavni sadržaj
4. Odgojno-obrazovni ciljevi tečaja
5. Očekivana postignuća polaznika
6. Strategija učenja
7. Vremenski plan i trajanje tečaja
8. Evaluacija znanja
9. Ostale potrebne napomene vezane uz tečaj

1. Ciljana skupina polaznika

Prilikom osmišljavanja tečaja treba voditi računa o osobinama polaznika kojima je tečaj prvenstveno namijenjen. Karakteristike polaznika kao što su:

- dob, broj, obrazovanje, posjedovanje i/ili mogućnost pristupa tehnologiji potrebnoj za pohađanje tečaja,
- intelektualne sposobnosti (nadarenost, motivacija, stil učenja),
- predznanje - poznavanje nastavnog gradiva obrađenog u online tečaju i
- svrha pohađanja online tečaja

predstavljaju okosnicu u skladu s kojom autor treba izraditi sadržaj tečaja te odabrati tehnologiju i alate pomoću kojih će se tečaj izvoditi.

Tako će na primjer autor koji kao ciljanu grupu polaznika ima učenike osnovne škole pripaziti da jezik u tečaju bude prilagođen dobi polaznika te će tečaj dodatno obogati npr. slikama, simulacijama, interaktivnim igricama i atraktivnim primjerima koji su polaznicima osnovnoškolske dobi zanimljiviji od čitanja teksta.

Prilikom osmišljavanja tečaja, treba imati u vidu i broj polaznika koji će sudjelovati na tečaju. Online učenje je specifičan oblik poučavanja koji od autora/mentora tečaja zahtjeva dodatni angažman oko motivacije i poticanja polaznika na suradnju. Preporuka je da broj polaznika u grupi ne bude veći od 15 pa ukoliko u vidu imate veću grupu polaznika, treba razmišljati o angažmanu dodatnog mentora. Međutim, preporučeni broj polaznika ovisi o načinu na koji je tečaj zamišljen te ulozi i angažmanu mentora. Masivni online otvoreni tečajevi često upisuju na tisuće polaznika. Tako su 2011. godine Sebastian Thrun i Peter Norvig vodili tečaj iz umjetne inteligencije na koji je bilo upisano preko 160.000 polaznika. (Izvor: http://en.wikipedia.org/wiki/Massive_open_online_course)

2. Potrebna predznanja

Opis predznanja i/ili drugih preduvjeta (npr. položen ispit iz nekog nastavnog predmeta) potreban je kako bi se dodatno osigurali da na online tečaju imamo polaznike koji će aktivno i uspješno moći participirati u nastavnom procesu.

U slučaju da nemaju svi polaznici jednaku razinu predznanja potrebnih za uspješno pohađanje tečaja, autor će trebati razmisliti o mogućim koracima kojima će ublažiti te razlike. Autor može implementirati test predznanja, kako bi na temelju rezultata testa mogao pripremiti dodatne materijale ili aktivnosti za polaznike kojima neka znanja nedostaju ili imaju znatno više znanja od drugih polaznika. Prema potrebi, autor također može uputiti neke polaznike na dodatne izvore ili čak na pohađanje dodatnog ili sasvim drugog tečaja.

3. Nastavni sadržaj

U nastavnom sadržaju pružen je pregled cjelokupnog gradiva koje će biti obrađeno u online tečaju. Obzirom na specifičnost učenja putem Interneta, radi veće preglednosti te jednostavnijeg snalaženja polaznika, važno je da sadržaj bude jasno i logično prezentiran i organiziran. Više o tome govorit ćemo u poglavlju Struktura sadržaja.

4. Odgojno-obrazovni ciljevi tečaja

Odgojno-obrazovni cilj se može definirati na različite načine, a profesor Bognar (Izvor: http://ladislav-bognar.net/node/72) ga definira kao općenitije izraženu odgojno-obrazovnu intenciju. Odgojno-obrazovna intencija ima svoj individualni i društveni aspekt. Individualni aspekt uključuje individualne interese i potrebe, dok društveni aspekt uključuje društvene interese i vrijednosti. Društveni aspekt ciljeva odgoja i obrazovanja obično se formulira kroz kurikulum, a individualni aspekt može definirati učitelj/nastavnik u suradnji s učenicima na temelju njihovih potreba i interesa.

Dakle, odgojno-obrazovni ciljevi tečaja predstavljaju intenciju učitelja/nastavnika – kojim individualnim interesima i potrebama učenika učitelj/nastavnik želi doprinijeti tečajem, te koje društvene interese i vrijednosti želi razvijati. Primjer cilja je: razvijati svijest učenika o očuvanju materijalne i duhovne povijesno-kulturne baštine (Izvor: http://public.mzos.hr/Default.aspx?sec=2685).

Kroz odgojno-obrazovne ciljeve tečaja učitelj/nastavnik može vlastiti tečaj uklopiti u širi kontekst, npr. u kontekst nacionalnog kurikuluma ili nastavnog plana i programa, te objasniti kako tečaj pridonosi ostvarivanju tih viših ciljeva.

5. Očekivana postignuća polaznika

Očekivana postignuća polaznika ili odgojno-obrazovni ishodi su jasno i objektivno definirane kompetencije, tj. očekivana znanja, vještine i sposobnosti, ali također i vrijednosti i stavovi koje polaznici trebaju steći i moći pokazati nakon uspješnog pohađanja tečaja. Drugim riječima, postignuća trebaju jasno definirati što će polaznici biti u stanju činiti nakon tečaja, a također i način na koji će stečeno znanje, vještine i stavove moći pokazati. Postignuća su fokusirana na polaznike, a ne na obrazovne sadržaje ili nastavne teme. Iskazuju se aktivnim glagolima kao što su prepoznati, opisati, usporediti i slično.

Često korišten model za opisivanje postignuća je Bloomova taksonomija koja u kognitivnoj kategoriji razlikuje šest hijerarhijskih razina učenja. Ovdje možete saznati više o primjeni Bloomove taksonomije znanja u nastavi http://www.azoo.hr/index.php?option=com_content&view=article&id=2526:razine-uenikih-postignua-bloomova-taksonomija-znanja

Očekivana postignuća polaznika trebaju biti jasna i mjerljiva jer pomažu u orijentaciji i motivaciji polaznika tečaja, a samim time nastavni proces u online tečaju čine učinkovitijim.

Preporuka je definirati postignuća na nivou cijelog tečaja ali i na nivou pojedinog poglavlja.

6. Strategija učenja

Nakon definiranja nastavnog sadržaja, obrazovnih ciljeva i postignuća polaznika, potrebno je razmisliti o strategiji učenja koja će u online okruženju najbolje odgovarati za njihovu realizaciju.

Odabrane pedagoške metode i aktivnosti ne moraju se nužno previše razlikovati od onih koje se primijenjuju u tradicionalnom obliku nastave no, zbog specifičnosti medija u kojem se online nastava izvodi, svakako im trebaju biti prilagođene.

Osim toga, način učenja koji će se slijediti u tečaju, ovisi i o planiranom načinu izvođenja u sklopu nastave. Tečaj može biti organiziran kao kombinirani oblik nastave u kojem će se dio nastave odvijati online a dio u učionici ili se može u potpunosti odvijati online.

Bez obzira na oblik primjene online tečaja u nastavi, svi se mogu izvoditi putem Interneta u dva oblika:

- tečajevi uz podršku mentora – tečajevi u kojima mentor (tj. učitelj/nastavnik) usmjerava proces učenja učenika
- tečajevi za samostalno učenje – tečajevi u kojima učenici samostalno svladavaju nastavno gradivo.

7. Vremenski plan i trajanje tečaja

S obzirom na zamišljenu strategiju učenja, treba voditi računa i o vremenskom trajanju tečaja. Plan trajanja i vremenskog slijeda događanja na tečaju moraju biti unaprijed definirani i jasno objašnjeni polaznicima. Iako za e-obrazovanje vrijedi da polaznici mogu učiti bilo gdje i bilo kada, ipak mora biti određeno kada tečaj počinje, kada završava, te kada je potrebno napisati test ili završiti zadatak. U razdoblju između zadanih rokova, polaznici obavljaju svoje obaveze prema vlastitom rasporedu.

8. Evaluacija znanja

Opis načina provjere i bodovanja znanja vrlo je bitan u procesu osmišljavanja tečaja jer u njemu autor online tečaja definira smjernice prema kojima će "mjeriti" uspješnost tj. učinkovitost svoga online tečaja. U njemu su definirana pravila koja polaznik treba poštovati (npr. rokovi, način predaje zadataka i sl.), alati pomoću kojih će se provjeravati znanje te kriteriji ocjenjivanja. U poglavlju Alati za procjenu znanja govorit ćemo detaljnije o tome.

9. Ostale napomene vezane uz tečaj

Svakako u silabus tečaja uključite napomene koje mogu utjecati na uspješnost praćenja tečaja. Ako se na primjer u tečaj planira uvrstiti neki multimedijalni element koji zahtjeva instalaciju nekog multimedijskog preglednika na računalu budućeg korisnika, ta informacija treba biti naglašena. Pored minimalnih tehničkih preduvjeta, potrebno je navesti i razinu znanja i vještina polaznika potrebnih za uspješno praćenje tečaja.